สรรพสามิตจับ100ล้านผลิตสุรานอก
สรรพสามิตลุยจับแก๊งเหล้านอกชุดใหญ่ 100 ล้าน
19 ส.ค. 2554

สรรพสามิตลุยจับแก๊งเหล้านอกชุดใหญ่ 100 ล้าน
นายพงษ์ภาณุ เศวตรุนทร์ อธิบดีกรมสรรพสามิต กล่าวว่า ได้จับกุมแก๊งผลิตสุราเถื่อนในเขตบางแค กทม. มูลค่ากว่า 100 ล้านบาท โดยสามารถจับกุมผู้ต้องหาได้ 1 ราย พร้อมของกลาง 7 รายการ ล้วนแล้วแต่เป็นสุราต่างประเทศยี่ห้อ จอห์นนี่ วอล์กเกอร์ แบล็กเลเบิ้ล เรดเลเบิ้ล ไวน์ยี่ห้อเพนโฟน 389, 407 และแสตมป์ปลอมอีกกว่า 4.65 หมื่นดวง 
เจ้าหน้าที่จึงแจ้งข้อกล่าวหาว่า กระทำความผิดตามพระราชบัญญัติสุรา พ.ศ. 2493 ข้อหาทำสุราโดยไม่ได้รับอนุญาตและขายสุรานั้นด้วย มีแสตมป์สุราปลอมไว้ในครอบครองเพื่อการค้า มีไว้ในครอบครองซึ่งสุราที่รู้ว่าทำขึ้นโดยฝ่าฝืนมาตรา 5 มีไว้ในครอบครองซึ่งสุราที่ต้องปิดแสตมป์สุราแต่มิได้ปิดแสตมป์
นายพงษ์ภาณุ กล่าวว่า สุราต่างประเทศและไวน์เถื่อนที่จับกุมได้ครั้งนี้มีมูลค่าความเสียหายไม่น้อยกว่า 100 ล้านบาท โดยขวดสุราเป็นของแท้ ซึ่งรับซื้อจากบรรดาร้านรับซื้อของเก่า ส่วนฉลาก กล่อง ลูกกลิ้ง ฝา และส่วนประกอบต่างๆ มีการสั่งนำเข้าจากประเทศจีน ซึ่งสุราปลอมดังกล่าวมีส่วนผสมของสุราจริงบางส่วน ก่อนจะนำเอาสุราปลอมมาผสม และการตรวจสอบในเบื้องต้นพบว่ามีสารหนูเจือปนในสุราเถื่อนดังกล่าวด้วย
นายพงษ์ภาณุ กล่าวว่า กรมสรรพสามิตจะดำเนินการเชิงรุกในการป้องกันและปราบปรามการหลีกเลี่ยงภาษี และจูงใจให้ผู้ที่อยู่นอกระบบเข้ามาสู่ระบบอย่างเต็มที่